ei meenu praegu, mis puhul ja miks ma niimoodi küsisin (tõepoolest, ilmselt retooriliselt). mingis "süvagrammatilises" mõttes mu meelest tõesti vahet pole; aga mingis teises mõttes on muidugi suur vahe, nt meeldib mulle endalegi miskipärast luuletusi lugeda rohkem kui juturaamatuid - mulle tundub, et see  eelistus on pigem pragmaatiline, luuletus on lihtsalt ökonoomsem tekst.  ma tegelikult ei taha anda mingeid lugemisjuhiseid, loetagu, kuidas huvitavam tundub. aga mulle on ikka natuke üllatav olnud, et see luule/proosa vahekorra või muu zhanrilisuse küsimus minu tekstide puhul kuidagi märgiline näib; kirjutajana ei ole mul ses osas olnud mingit programmilist pointi (nagu see oli nt kadunud Toomas Liivil oma stroofi- ja värsivormiga). st mind üllatab, et see küsimus võib kedagi (nt Sind) kummitada või  tekitada tunde, et selles on midagi teadlikult ja meelega tehtut (nagu ütleb nt Sven). aga muidugi pole mu üllatuses mingit häiritust või valestimõistmise-tunnet - ilmselt selsamal programmituse-põhjusel -, see on lihtsalt "ah soo, ah niimoodi"-üllatus.